Document ID: 32007D0689

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Οκτωβρίου 2007
για την τροποποίηση του προσαρτήματος στο παράρτημα VI της πράξης προσχώρησης της Βουλγαρίας και της Ρουμανίας όσον αφορά ορισμένες εγκαταστάσεις επεξεργασίας γάλακτος στη Βουλγαρία
[κοινοποιηθείσα υπό τον αριθμό Ε(2007) 5170]
(Κείμενο που παρουσιάζει ενδιαφέρον για τον ΕΟΧ)
(2007/689/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Βουλγαρίας και της Ρουμανίας, και ιδίως το παράρτημα VI τμήμα Β κεφάλαιο 4 στοιχείο στ) πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), προβλέπουν ορισμένες διαρθρωτικές απαιτήσεις για τις εγκαταστάσεις που εμπίπτουν στο πεδίο εφαρμογής των εν λόγω κανονισμών.
(2)
Το παράρτημα VI κεφάλαιο 4 τμήμα Β στοιχεία α) και γ) της πράξης προσχώρησης της Βουλγαρίας και της Ρουμανίας προβλέπουν ότι ορισμένες διαρθρωτικές απαιτήσεις που καθορίζονται στους εν λόγω κανονισμούς δεν ισχύουν για τις εγκαταστάσεις της Βουλγαρίας που αναφέρονται στα κεφάλαια Ι και ΙΙ του προσαρτήματος του παραρτήματος VI της πράξης προσχώρησης έως τις 31 Δεκεμβρίου 2009, υπό ορισμένους όρους.
(3)
Στο κεφάλαιο Ι του προσαρτήματος του παραρτήματος VI παρατίθεται κατάλογος των συμμορφούμενων εγκαταστάσεων στις οποίες επιτρέπεται να παραλαμβάνουν και να επεξεργάζονται χωρίς διαχωρισμό συμμορφούμενο και μη συμμορφούμενο γάλα, ενώ στο κεφάλαιο ΙΙ του ίδιου προσαρτήματος παρατίθεται κατάλογος των συμμορφούμενων εγκαταστάσεων στις οποίες επιτρέπεται να παραλαμβάνουν και να επεξεργάζονται χωριστά συμμορφούμενο και μη συμμορφούμενο γάλα.
(4)
Οι εν λόγω κατάλογοι εγκαταστάσεων τροποποιήθηκαν με την απόφαση 2007/26/ΕΚ της Επιτροπής, της 22ας Δεκεμβρίου 2006, για την τροποποίηση του προσαρτήματος στο παράρτημα VI της πράξης προσχώρησης της Βουλγαρίας και της Ρουμανίας όσον αφορά ορισμένες εγκαταστάσεις επεξεργασίας γάλακτος στη Βουλγαρία (3).
(5)
Η Βουλγαρία επανεξέτασε τώρα την κατάσταση του τομέα του γάλακτος και επαναξιολόγησε τις εγκαταστάσεις που αναγράφονται στο κεφάλαιο Ι και στο κεφάλαιο ΙΙ του προσαρτήματος του παραρτήματος VI.
(6)
Σύμφωνα με την αξιολόγηση αυτή οι εγκαταστάσεις που αναγράφονται στο κεφάλαιο Ι δεν συμμορφώνονται με τις διαρθρωτικές απαιτήσεις του κανονισμού (ΕΚ) αριθ. 852/2004. Συνεπώς, οι εγκαταστάσεις αυτές θα πρέπει να διαγραφούν από τον κατάλογο του κεφαλαίου Ι. Μόνο 11 εγκαταστάσεις, οι οποίες δεν έχουν πρακτικές δυσκολίες να χειριστούν ορθά δύο διαφορετικές γραμμές παραγωγής, θα πρέπει να παραμείνουν στον κατάλογο του κεφαλαίου ΙΙ.
(7)
Για λόγους σαφήνειας της κοινοτικής νομοθεσίας, πρέπει να αντικατασταθούν οι κατάλογοι των εγκαταστάσεων στα κεφάλαια Ι και ΙΙ του προσαρτήματος του παραρτήματος VI της πράξης προσχώρησης της Βουλγαρίας και της Ρουμανίας από τους καταλόγους του παραρτήματος της παρούσας απόφασης.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το προσάρτημα του παραρτήματος VΙ της πράξης προσχώρησης της Βουλγαρίας και της Ρουμανίας αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Οκτωβρίου 2007.

Labels: 0
18
15
17